
FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om udkast til Rådets afgørelse om indgåelse af aftalen mellem Den Europæiske Union og Den Føderative Republik Brasilien om samarbejde med og gennem Den Europæiske Unions Agentur for Retshåndhævelsessamarbejde (Europol) og Brasiliens forbundspoliti
(05617/2025 – C10‑0045/2025 – 2024/0321(NLE))
(Godkendelse)
Europa-Parlamentet,
–	der henviser til udkast til Rådets afgørelse (05617/2025),
–	der henviser til udkast til aftale mellem Den Europæiske Union og Den Føderative Republik Brasilien om samarbejde med og gennem Den Europæiske Unions Agentur for Retshåndhævelsessamarbejde (Europol) og Brasiliens forbundspoliti (05618/2025),
–	der henviser til den anmodning om godkendelse, som Rådet har forelagt, jf. artikel 16, stk. 2, artikel 88, artikel 218, stk. 6, andet afsnit, litra a), nr. v), og artikel 218, stk. 7, i traktaten om Den Europæiske Unions funktionsmåde (C10‑0045/2025),
–	der henviser til forretningsordenens artikel 107, stk. 1 og 4, og artikel 117, stk. 7,
–	der henviser til henstilling fra Udvalget om Borgernes Rettigheder og Retlige og Indre Anliggender (A10‑0000/2025),
1.	godkender indgåelsen af aftalen;
2.	pålægger sin formand at sende Parlamentets holdning til Rådet og Kommissionen samt til medlemsstaternes regeringer og parlamenter og Den Føderative Republik Brasiliens regering og parlament.

Ved denne aftale etableres et samarbejde mellem Europol og Brasiliens kompetente myndigheder med henblik på at muliggøre videregivelse af personoplysninger og andre data end personoplysninger mellem dem. En sådan ordning er nødvendig for at støtte og styrke EU-medlemsstaternes og Brasiliens myndigheders indsats for at forebygge og bekæmpe strafbare handlinger, herunder grov kriminalitet og terrorisme. Samtidig giver denne aftale passende garantier med hensyn til fysiske personers menneskerettigheder og grundlæggende frihedsrettigheder, herunder retten til privatlivets fred og databeskyttelse.

Samarbejde om retshåndhævelse inden for terrorbekæmpelse, forebyggelse og bekæmpelse af organiseret kriminalitet og korruption, narkotikahandel, cyberkriminalitet, hvidvaskning af penge, finansiering af terrorisme og ulovlig migration kan medføre store fordele for begge parter og er i Den Europæiske Unions interesse. En stigende efterspørgsel efter narkotika og et øget antal narkosmuglerruter til Den Europæiske Union udgør en alvorlig trussel mod vores sikkerhed. Europol bør derfor kunne arbejde tæt sammen, herunder gennem udveksling af personoplysninger, med retshåndhævende myndigheder i tredjelande såsom Brasilien for at bekæmpe alle disse farlige forbrydelser. 

Det skal også bemærkes, at Den Europæiske Tilsynsførende for Databeskyttelse (EDPS) i sin udtalelse har bekræftet, at aftalen giver tilstrækkelige garantier med hensyn til beskyttelse af privatlivets fred og fysiske personers grundlæggende rettigheder og frihedsrettigheder. 

Ordføreren er af den opfattelse, at indgåelsen af denne aftale vil bidrage til at sikre et sikrere og trygt Europa for vores borgere. Det anbefales derfor, at Europa-Parlamentet godkender indgåelsen af aftalen.

<FootprintIntro>I henhold til artikel 8 i bilag I til forretningsordenen erklærer ordføreren at have modtaget input fra følgende enheder eller personer som led i udarbejdelsen af udkastet til betænkning:</FootprintIntro>
	Enhed og/eller person

	European Commission, Directorate-General for Migration and Home Affairs 


Ordføreren har udarbejdet ovenstående liste på eget ansvar.
Når fysiske personer er identificeret på listen ved deres navn, deres funktion eller begge, erklærer ordføreren at have forelagt de pågældende fysiske personer Europa-Parlamentets databeskyttelsesmeddelelse nr. 484 (https://www.europarl.europa.eu/data-protect/index.do), hvori de gældende betingelser for behandling af deres personoplysninger og rettighederne forbundet med denne behandling er fastlagt.

